Αυτό το λήμμα αφορά το επιβατηγό ταχύπλοο σκάφος.  Για τον Έλληνα στιβοδρόμο, δείτε: Κώστας Κεντέρης.  

Το Ε/Γ - Ο/Γ - Τ/Χ ***Ασπασία Τ*,** είναι ένα ανενεργό (σήμερα) επιβατηγό οχηματαγωγό ταχύπλοο, που αποτελούσε τμήμα του στόλου της Ναυτιλιακής Εταιρείας Λέσβου (ΝΕΛ) - NEL Lines. Ναυπηγήθηκε το 2000 στο ναυπηγείο Alsthom Leroux Naval S.A. της Γαλλίας ως **Αίολος Εξπρές**. Πήρε το όνομά του από τον Αίολο, μυθικό ταμία των ανέμων σύμφωνα με την Ελληνική Μυθολογία, αλλά και τον Κώστα Κεντέρη, σύγχρονο Έλληνα δρομέα.

Αποτελούσε το πρώτο ταχύπλοο monohull, δηλαδή με μονό σκαρί, της Ακτοπλοΐας της Ελλάδας και γενάρχη της οικογενείας Corsaire εν Ελλάδι.

Το πλοίο είναι από το 2011 παροπλισμένο στα Σελήνια Σαλαμίνας. Πολύ δύσκολα θα επανέλθει σε λειτουργική κατάσταση, λόγω της πολυετούς ακινησίας του και της διάλυσης της ΝΕΛ. Το 2019, το πλοίο αγοράστηκε από την ΑΝΕΝ, αλλά παραμένει άγνωστο το αν και πότε θα επιστρέψει στην ενεργό δράση.

Χαρακτηριστικά
--------------

Το Ασπασία Τ χωρούσε συνολικά μέχρι 1000 επιβάτες και 210 οχήματα Ι.Χ. (146 I.X. και 12 φορτηγά) και προωθούνταν από τέσσερις ντιζελοκινητήρες Pielstick, οι οποίοι του επέτρεπαν να φτάσει ταχύτητες μέχρι 36 κόμβους. Διέθετε θέσεις για άτομα οικονομικής και διακεκριμένης θέσης, σαλόνι με κυλικείο οικονομικής και διακεκριμένης θέσης, 127 δορυφορικές τηλεοράσεις, ακουστικά με μουσική στα καθίσματα, ανελκυστήρα για τους επιβάτες, κυλιόμενες σκάλες, ρεσεψιόν, χώρο για φύλαξη τιμαλφών, τηλέφωνο και τουαλέτες για ΑμεΑ. Είχε μήκος 112,2 μέτρων, πλάτος 15,7 μέτρων και βύθισμα 4 μέτρων. Το Διεθνές Σήμα Κλήσης του ήταν SYDK.

Ιστορικό
--------

Το πλοίο ναυπηγήθηκε το 2000 στο Γαλλικό ναυπηγείο Alsthom Leroux Naval S.A. ως Αίολος Εξπρές. Ήταν το πρώτο από τα τρία επιβατηγά-οχηματαγωγά *"υπερταχύπλοα"* που παρήγγειλε η ΝΕΛ και άνηκε στον τύπο Corsaire 12000. Τα άλλα δύο ήταν το Αίολος Εξπρές ΙΙ (Αργότερα Αίολος Κεντέρης ΙΙ) και το Αίολος Κεντέρης. 

Κατά τα πρώτα του χρόνια, αντιμετώπιζε προβλήματα αξιοπιστίας, λόγω προβλημάτων με τους δηζελοκινητήρες, κατασκευής Pielstick, εξ' αιτίας των οποίων το όνομα της εταιρείας κλονιζόταν, κάτι στο οποίο συνείσφεραν και οι καθυστερήσεις και τα μικροπροβλήματα. Παρόλο που ήρθε στην Ελλάδα επιτελείο μηχανικών από τη Γαλλία για να τους επισκευάσουν, το πρόβλημα παρέμεινε. Στις 15 Σεπτεμβρίου 2006, η εταιρεία ανακοίνωσε πως επέρχεται συμβιβασμός με την Semt Pielstick, *"ύστερα σχεδόν από έναν χρόνο αντιδικίας στα γαλλικά δικαστήρια"*. Έτσι, οι προωστήριες μηχανές αποκαταστάθηκαν και αναβαθμίστηκαν, θεσπίστηκε διετής εγγύηση των μηχανικών μερών και άμεση καταβολή στη NEL Lines του ποσού των 10 εκατ. ευρώ.

Στις 28 Φεβρουαρίου 2007, ανακοινώθηκε η πώληση του Ε/Γ - Ο/Γ Τ/Χ Αίολος Κεντέρης, και έτσι τα δύο ταχύπλοα Αίολος Εξπρές και Αίολος Εξπρές ΙΙ, μετονομάστηκαν σε Αίολος Κεντέρης Ι και Αίολος Κεντέρης ΙΙ αντίστοιχα, προς τιμήν του.  Μετά την μετονομασία, το Αίολος Κεντέρης Ι δρομολογήθηκε στην γραμμή Πειραιάς-Ρέθυμνο, στην οποία όμως αποσύρθηκε πρόωρα, τον Οκτώβριο, λόγω βλάβης στο σύστημα ανύψωσης των καταπελτών, των βαρούλκων πρόσδεσης και των ραμπών.

Από τον Μάρτιο μέχρι τον Οκτώβριο του 2010, ναυλώθηκε από την Γαλλική SNCM, ως NGV Liamone II, για δρομολόγια μεταξύ Νίκαιας και Κορσικής.

Το 2011, μετά από 11 χρόνια λειτουργίας, παροπλίστηκε σε καρνάγιο στα Σελήνια Σαλαμίνας. Στις 20 Νοεμβρίου 2019, και έπειτα από πολλούς άγονους πλειστηριασμούς, το πλοίο αγοράστηκε σε πλειστηριασμό από την ΑΝΕΝ με τίμημα 2,020 εκατ. ευρώ και τιμή πρώτης προσφοράς 2 εκατ. ευρώ.  Κατωχυρώθηκε οριστικά στην εταιρία έναν χρόνο αργότερα  και το 2021 διέρρευσαν πληροφορίες που θέλουν το πλοίο να έχει μετονομαστεί σε "Άνεμος" και να αιτείται δρομολόγησης μεταξύ Κυλλήνης - Πόρου Κεφαλονιάς, έπειτα από εννέα περίπου χρόνια παροπλισμού. Το 2022 το πλοίο μετονομάστηκε σε Ασπασία Τ.

Εξωτερικοί σύνδεσμοι
--------------------

* πληροφορίες του Υπερταχυπλόου Αίολος Κεντέρης Ι και εικόνες από το εσωτερικό στο επίσημο σάητ «NEL LINES | Ναυτιλιακή Εταιρεία Λέσβου» (Όπως ήταν στις 23 Ιουλίου 2013)

Παραπομπές
----------

1. ↑  «The Motorship | Fast monohulls enter Greek ferry market». *www.motorship.com*. Ανακτήθηκε στις 22 Νοεμβρίου 2020.
2. 1 2  «Στην ΑΝΕΝ και το ταχύπλοο «Αίολος Κεντερης Ι»». *m.naftemporiki.gr*. Ανακτήθηκε στις 16 Νοεμβρίου 2020.
3. ↑  conbelias (5 Δεκεμβρίου 2017). «Θρίλερ με τον πλειστηριασμό του «Αίολος Κεντέρης Ι»». *City View*. Αρχειοθετήθηκε από το πρωτότυπο στις 21 Οκτωβρίου 2020. Ανακτήθηκε στις 16 Νοεμβρίου 2020.
4. ↑  «Σε ηλεκτρονικό πλειστηριασμό το «Αίολος Κεντέρης Ι» για 4,5 εκατ. ευρώ». *ProtoThema*. 19 Νοεμβρίου 2017. Ανακτήθηκε στις 16 Νοεμβρίου 2020.
5. 1 2  «Αίολος Κεντέρης Ι και ΙΙ. Δείτε από ψηλά που κατέληξαν τα πιο γρήγορα πλοία του Αιγαίου. Στιγματίστηκαν από καταγγελίες για ατυχήματα που προκαλούσαν τα απόνερα στις ακτές - ΜΗΧΑΝΗ ΤΟΥ ΧΡΟΝΟΥ». *www.mixanitouxronou.gr*. Ανακτήθηκε στις 16 Νοεμβρίου 2020.
6. ↑  «Εγκαίνια γραμμής Πειραιάς-Ρέθυμνο με το Αίολος Κεντέρης Ι». *traveldailynews.gr*. Ανακτήθηκε στις 16 Νοεμβρίου 2020.
7. ↑  «Nel Lines: Διακοπή δρομολογίων του Αίολος Κεντέρης I λόγω βλαβών». *www.naftemporiki.gr*. 10 Μαρτίου 2007. Ανακτήθηκε στις 5 Μαρτίου 2021. [*νεκρός σύνδεσμος*]
8. ↑  «Le NGV Liamone II aux couleurs de la SNCM». *web.archive.org*. 16 Απριλίου 2010. Αρχειοθετήθηκε από το πρωτότυπο στις 16 Απριλίου 2010. Ανακτήθηκε στις 16 Νοεμβρίου 2020. CS1 maint: Unfit url (link)
9. ↑  ΚΑΝΕΛΛΟΠΟΥΛΟΣ, ΘΕΜΗΣ. «Στην ΑΝΕΝ οριστικά και το ταχύπλοο «ΑΙΟΛΟΣ ΚΕΝΤΕΡΗΣ Ι» | BEST TV Καλαμάτα». Ανακτήθηκε στις 16 Νοεμβρίου 2020.
10. ↑  PolitisChios (22 Φεβρουαρίου 2021). «Ο "Αίολος Κεντέρης Ι" έγινε "Άνεμος" και πάει στη γραμμή Κυλλήνης - Κεφαλονιάς». *politischios.gr*. Ανακτήθηκε στις 5 Μαρτίου 2021.